b'\n_START_ARTICLE_\nM\xc3\xa2ncare\n_START_PARAGRAPH_\nM\xc3\xa2ncarea (plural: m\xc3\xa2nc\xc4\x83ruri) sau hrana reprezint\xc4\x83 orice substan\xc8\x9b\xc4\x83, de obicei compus\xc4\x83 din carbohidra\xc8\x9bi, gr\xc4\x83simi \xc8\x99i proteine care este consumat\xc4\x83 de c\xc4\x83tre animale sau de c\xc4\x83tre oameni fie \xc3\xaen scopul metaboliz\xc4\x83rii \xc3\xaen energie, fie doar pentru pl\xc4\x83cerea gustativ\xc4\x83. Substan\xc8\x9bele comestibile se mai numesc alimente._NEWLINE_M\xc3\xa2ncarea vine \xc3\xaen general fie din surs\xc4\x83 vegetal\xc4\x83, fie din surs\xc4\x83 animal\xc4\x83, fie mineral\xc4\x83, de\xc8\x99i mai exist\xc4\x83 \xc8\x99i excep\xc8\x9bii. M\xc3\xa2ncarea variaz\xc4\x83 dup\xc4\x83 cultur\xc4\x83, na\xc8\x9bie, popor, dar \xc8\x99i pozi\xc8\x9bia geografic\xc4\x83 \xc8\x99i este ob\xc8\x9binut\xc4\x83 prin activit\xc4\x83\xc8\x9bi precum cultivarea (\xc3\xaen cazul plantelor), a cre\xc8\x99terii animalelor, pescuitul, mai rar v\xc3\xa2narea animalelor s\xc4\x83lbatice._NEWLINE_Cele mai multe popoare au propriile m\xc3\xa2nc\xc4\x83ruri distinctive, iar \xc8\x99tiin\xc8\x9ba care studiaz\xc4\x83 obiceiurile, preferin\xc8\x9bele \xc8\x99i practicile specifice fiec\xc4\x83rui popor \xc3\xaen ceea ce prive\xc8\x99te preg\xc4\x83tirea m\xc3\xa2nc\xc4\x83rurilor se nume\xc8\x99te gastronomie. \xc3\x8entruc\xc3\xa2t at\xc3\xa2t consumul redus de alimente c\xc3\xa2t \xc8\x99i consumul excesiv de alimente poate duce la probleme de s\xc4\x83n\xc4\x83tate pe termen scurt sau pe termen mediu \xc8\x99i lung, at\xc3\xa2t animalele c\xc3\xa2t mai ales oamenii \xc3\xae\xc8\x99i impun uneori un regim alimentar mai strict, numit diet\xc4\x83.\n_START_SECTION_\nSurse de m\xc3\xa2ncare\n_START_PARAGRAPH_\nMai toat\xc4\x83 m\xc3\xa2ncarea este fie   de origine vegetal\xc4\x83, fie de origine animal\xc4\x83, de\xc8\x99i exist\xc4\x83 \xc8\x99i excep\xc8\x9bii. Spre exemplu, sarea este folosit\xc4\x83 pentru sporirea gustului m\xc3\xa2nc\xc4\x83rii iar anumite forme de ciuperci comestibile sunt folosite pentru producerea iaurtului \xc8\x99i a mur\xc4\x83turilor.\n_START_SECTION_\nDe origine vegetal\xc4\x83\n_START_PARAGRAPH_\nMulte plante sunt m\xc3\xa2ncate pe post de aliment, iar \xc3\xaen prezent exist\xc4\x83 \xc3\xaen jur de 2000 de specii de plante cultivate pentru consumarea ca aliment._NEWLINE_Semin\xc8\x9bele plantelor sunt o surs\xc4\x83 bun\xc4\x83 de m\xc3\xa2ncare at\xc3\xa2t pentru oameni, c\xc3\xa2t mai ales pentru animale pentru c\xc4\x83 ele con\xc8\x9bin substan\xc8\x9bele nutritive necesare plantei pentru emergen\xc8\x9ba din sol. Semin\xc8\x9bele comestibile includ cerealele (cum ar fi gr\xc3\xa2ul, orzul sau orezul), legumele (precum maz\xc4\x83rea, fasolea sau lintea) \xc8\x99i nucile. Semin\xc8\x9bele oleaginoase sunt folosite pentru ob\xc8\x9binerea uleiului prin presare (cum ar fi uleiul de floarea-soarelui, m\xc4\x83sline sau susan). Cea mai veche form\xc4\x83 de hran\xc4\x83 preparat\xc4\x83 era hummus-ul (un fel de terci din n\xc4\x83ut) care se \xc3\xaent\xc3\xa2lnea \xc3\xaen Egiptul Antic._NEWLINE_Fructele plantelor sunt foarte des consumate pentru con\xc8\x9binutul lor ridicat de proteine vegetale \xc8\x99i de vitamine, cum ar fi vitamina C. Plantele au dezvoltat \xc3\xaentre timp fructe care atrag at\xc3\xa2t prin \xc3\xaenf\xc4\x83\xc8\x9bi\xc8\x99area lor c\xc3\xa2t \xc8\x99i prin miros, gust, textur\xc4\x83, asigur\xc3\xa2nd-\xc8\x99i astfel perpetuarea speciei. _NEWLINE_Alte p\xc4\x83r\xc8\x9bi ale plantelor care mai sunt m\xc3\xa2ncate pe post de aliment mai sunt: frunzele (ex. la p\xc4\x83trunjel), tuberculii (ex. la cartof) sau inflorescen\xc8\x9bele (ex. la conopid\xc4\x83).\n_START_SECTION_\nDe origine animal\xc4\x83\n_START_PARAGRAPH_\nAnimalele pot fi folosite ca m\xc3\xa2ncare fie direct, prin carnea lor, fie indirect prin produsele pe care le elaboreaz\xc4\x83. Carnea este produsul luat direct de la animale, pe c\xc3\xa2nd produsele luate indirect de la animale sunt laptele, ou\xc4\x83le de la p\xc4\x83s\xc4\x83ri, mierea de la albine \xc8\x99i icrele de la pe\xc8\x99ti. Pentru sporirea gustului dar mai ales pentru uciderea microbilor d\xc4\x83un\xc4\x83tori care ar putea exista \xc3\xaen produsele de origine animal\xc4\x83, acestea sunt aproape \xc3\xaentotdeauna supuse unei opera\xc8\x9bii precum fierberea, pr\xc4\x83jirea, afumarea sau pasteurizarea (\xc3\xaen ceea ce prive\xc8\x99te laptele). Pe\xc8\x99tele face uneori excep\xc8\x9bie \xc3\xaentruc\xc3\xa2t popoarele asiatice mai consum\xc4\x83 fileuri de pe\xc8\x99te care nu au fost supuse vreunei opera\xc8\x9bii de preg\xc4\x83tire (\xe2\x80\x9esushi\xe2\x80\x9d).\n_START_SECTION_\nOb\xc8\x9binerea\n_START_PARAGRAPH_\nSe \xc8\x99tie c\xc4\x83 \xc3\xaen preistorie principalul mod de ob\xc8\x9binere a hranei era v\xc3\xa2natul. \xc3\x8entre timp a \xc3\xaenceput s\xc4\x83 se dezvolte cre\xc8\x99terea animalelor \xc8\x99i agricultura, iar \xc3\xaen prezent agricultura este prezent\xc4\x83 pe tot \xc3\xaentinsul globului; peste 2000 de specii de plante sunt cultivate \xc3\xaen scopul consum\xc4\x83rii lor ca aliment. \xc3\x8en prezent v\xc3\xa2natul este o activitate rar\xc4\x83, \xc8\x99i este uneori \xc8\x99i interzisa de lege pentru prevenirea dispari\xc8\x9biei anumitor specii de animale s\xc4\x83lbatice. Pescuitul este de asemenea practicat \xc3\xaen zonele de coast\xc4\x83 \xc8\x99i cele din apropierea r\xc3\xa2urilor \xc8\x99i este preferat fiind mai pu\xc8\x9bin restric\xc8\x9bionat dec\xc3\xa2t v\xc3\xa2natul.\n_START_SECTION_\nPreg\xc4\x83tirea\n_START_PARAGRAPH_\nPe c\xc3\xa2nd anumite m\xc3\xa2nc\xc4\x83ruri pot fi m\xc3\xa2ncare a\xc8\x99a cum se g\xc4\x83sesc \xc3\xaen natur\xc4\x83, alte feluri de m\xc3\xa2ncare necesit\xc4\x83 o oarecare procesare sau preg\xc4\x83tire din motive de siguran\xc8\x9b\xc4\x83 pentru s\xc4\x83n\xc4\x83tate sau pentru gust. Cel mai simplu mod de preg\xc4\x83tire (sau mai simplu g\xc4\x83tire) a alimentelor implic\xc4\x83 activit\xc4\x83\xc8\x9bi precum sp\xc4\x83larea, t\xc4\x83ierea sau ad\xc4\x83ugarea de alte ingrediente \xc3\xaen m\xc3\xa2ncare (spre exemplu condimentele). Alte astfel de activit\xc4\x83\xc8\x9bi pot include amestecarea cu un alt fel de m\xc3\xa2ncare sau supunerea la fermenta\xc8\x9bie. \xc3\x8en locuin\xc8\x9ba personal\xc4\x83, preg\xc4\x83tirea m\xc3\xa2nc\xc4\x83rii are de obicei loc \xc3\xaen buc\xc4\x83t\xc4\x83rie. G\xc4\x83tirea poate fi f\xc4\x83cut\xc4\x83 \xc8\x99i \xc3\xaen scopul \xc3\xaembun\xc4\x83t\xc4\x83\xc8\x9birii gustului sau a aspectului estetic sau pentru conservarea \xc3\xaen timp a m\xc3\xa2nc\xc4\x83rii.\n_START_SECTION_\nGlucide\n_START_PARAGRAPH_\nAr trebui sa ocupe 55-60% din ratia caloric\xc4\x83 de pe o zi(sau \xc3\xaentre 5 \xc8\x99i 7 g/kg corp/zi). Acestea furnizeaz\xc4\x83 4.3 kcal pe 1 g ingerat. Sursele de glucide se recomand\xc4\x83 a fi luate din cereale integrale( p\xc3\xa2ine integral\xc4\x83, fulgi de ov\xc4\x83z, orez brun, fulgi de secar\xc4\x83, paste din f\xc4\x83in\xc4\x83 integral\xc4\x83) , legume \xc8\x99i fructe proaspete, leguminoase( linte, n\xc4\x83ut, fasole, maz\xc4\x83re). Acestea sunt importante at\xc4\x83t pentru con\xc8\x9binutul de hidra\xc8\x9bi de carbon de cea mai bun\xc4\x83 calitate, c\xc3\xa2t \xc8\x99i pentru indicele glicemic sc\xc4\x83zut \xc8\x99i fibrele pe care le con\xc8\x9bin.\n_START_SECTION_\nLipide\n_START_PARAGRAPH_\nOcup\xc4\x83 30% din ra\xc8\x9bia caloric\xc4\x83 zilnic\xc4\x83(sau 1 g/ kg corp/ zi). Un gram de lipide este echivalentul a 9.3 kcal. Se recomand\xc4\x83 consumul de acizi gra\xc8\x99i mononesatura\xc8\x9bi sau polinesatura\xc8\x9bi din uleiul de masline, ulei de in, semin\xc8\x9be de c\xc4\x83nep\xc4\x83, fructe oleanginoase( migdale, alune de p\xc4\x83dure, nuci, semin\xc8\x9be de dovleac \xc8\x99i floarea soarelui), ulei de pe\xc8\x99te.\n_START_SECTION_\nProteine\n_START_PARAGRAPH_\nReprezint\xc4\x83 15% din ra\xc8\x9bia caloric\xc4\x83 \xc8\x99i furnizeaz\xc4\x83 4.3 kcal la 1 g ingerat. Se recomand\xc4\x83 consumul de proteine cu valoare biologic\xc4\x83 mare din ou, carnea alb\xc4\x83, pe\xc8\x99te, lactate.\n_START_SECTION_\nApa\n_START_PARAGRAPH_\nEste un element f\xc4\x83r\xc4\x83 de care organismul uman nu poate supravie\xc8\x9bui. Aportul zilnic de ap\xc4\x83 ar trebui s\xc4\x83 se situeze \xc3\xaentre 1.5-2 litri. _NEWLINE_Reparti\xc8\x9bia caloric\xc4\x83 pe mese se face astfel\xc2\xa0: micul dejun 30%, pr\xc3\xa2nzul 30%, cina 20% \xc8\x99i cele 2 gust\xc4\x83ri 10% fiecare. Cina va fi luat\xc4\x83 cu 4 ore \xc3\xaenainte de a merge la culcare.\n_START_SECTION_\nM\xc4\x83cel\xc4\x83rirea animalelor\n_START_PARAGRAPH_\nPreg\xc4\x83tirea c\xc4\x83rnurilor de obicei implic\xc4\x83 m\xc4\x83cel\xc4\x83rirea (uciderea) lor. \xc3\x8en \xc8\x9b\xc4\x83rile dezvoltate, aceasta are loc \xc3\xaen afara locuin\xc8\x9bei, \xc3\xaen m\xc4\x83cel\xc4\x83rii, folosite pentru procesarea \xc3\xaen mas\xc4\x83 a animalelor pentru produsul de carne. Multe \xc8\x9b\xc4\x83ri impun reguli \xc3\xaen ceea ce prive\xc8\x99te m\xc4\x83cel\xc4\x83ritul, \xc3\xaen general pentru a diminua suferin\xc8\x9ba animalelor la momentul c\xc3\xa2nd ele trebuie sacrificate. \xc3\x8en Uniunea European\xc4\x83 exist\xc4\x83 o astfel de lege care interzice uciderea porcului prin \xc3\xaenjunghiere sau otr\xc4\x83vire \xc8\x99i care permite doar \xc3\xaempu\xc8\x99carea lui atunci c\xc3\xa2nd porcul doarme sau este incon\xc8\x99tient.\n_START_SECTION_\nG\xc4\x83tirea alimentelor\n_START_PARAGRAPH_\nTermenul de \xe2\x80\x9eg\xc4\x83tit\xe2\x80\x9d se refer\xc4\x83 la marea varietate de metode, instrumente \xc8\x99i combina\xc8\x9bii de ingrediente care \xc3\xaembun\xc4\x83t\xc4\x83\xc8\x9besc aroma sau digestibilitatea m\xc3\xa2nc\xc4\x83rii. Tehnica de g\xc4\x83tit, numit\xc4\x83 \xc8\x99i art\xc4\x83 culinar\xc4\x83, necesit\xc4\x83 de obicei alegerea, m\xc4\x83surarea \xc8\x99i combinare ingredientelor \xc3\xaentr-o ordine bine stabilit\xc4\x83, pentru a se ajunge la rezultatul dorit._NEWLINE_Tehnicile de g\xc4\x83tit pot necesita \xc3\xaenc\xc4\x83lzirea m\xc3\xa2nc\xc4\x83rii, care adesea \xc3\xaei transform\xc4\x83 componen\xc8\x9ba chimic\xc4\x83, schimb\xc3\xa2ndu-i aroma, textura, aspectul \xc8\x99i propriet\xc4\x83\xc8\x9bile nutri\xc8\x9bionale. O astfel de opera\xc8\x9bie este pr\xc4\x83jirea. Exist\xc4\x83 eviden\xc8\x9be arheologice care arat\xc4\x83 c\xc4\x83 Homo erectus \xc3\xae\xc8\x99i g\xc4\x83tea m\xc3\xa2ncarea prin pr\xc4\x83jire pe foc acum 420 mii de ani.\n_START_SECTION_\nEhipamente \xc8\x99i metode de g\xc4\x83tit\n_START_PARAGRAPH_\nEchipamentele folosite pentru g\xc4\x83tit \xc3\xaen zilele de azi sunt variate. Cuptoarele sunt folosite pentru coacere sau pr\xc4\x83jire \xc8\x99i reprezint\xc4\x83 \xc8\x99i o metod\xc4\x83 de coacere f\xc4\x83r\xc4\x83 ulei. \xc3\x8en culturi diferite \xc8\x99i cuptoarele vor fi diferite, de exemplu \xc3\xaen cultura indian\xc4\x83 este folosit un cuptor Tandoor, un cuptor cilindric din lut care opereaz\xc4\x83 la o singur\xc4\x83 temperatur\xc4\x83 \xc3\xaenalt\xc4\x83. \xc3\x8en culturile vestice, sunt folosite cuptoarele sofisticate, precum cele cu microunde._NEWLINE_Pentru g\xc4\x83tirea lor sunt folosite \xc8\x99i ustensile de re\xc8\x9binere a m\xc3\xa2nc\xc4\x83rii astfel \xc3\xaenc\xc3\xa2t ea poate fi amestecat\xc4\x83 sau ingrediente noi pot fi ad\xc4\x83ugate chiar \xc3\xaen timpul g\xc4\x83tirii. Exemple includ tig\xc4\x83ile \xc8\x99i oalele, folosite pentru pr\xc4\x83jirea respectiv fierberea alimentelor. De asemenea pentru preg\xc4\x83tirea m\xc3\xa2nc\xc4\x83rii mai este folosit \xc8\x99i gr\xc4\x83tarul. Reprezint\xc4\x83 o gril\xc4\x83 de bare de fier/o\xc8\x9bel cu o surs\xc4\x83 de c\xc4\x83ldur\xc4\x83 venind de jos, de obicei de la ni\xc8\x99te jar sau un foc slab. G\xc4\x83titul la gr\xc4\x83tar \xc3\xaen aer liber mai este numit \xc8\x99i barbecue.\n_START_SECTION_\nM\xc3\xa2ncarea nesupus\xc4\x83 opera\xc8\x9biilor de alterare\n_START_PARAGRAPH_\nAnumite culturi promoveaz\xc4\x83 consumarea de alimente a\xc8\x99a cum sunt g\xc4\x83site \xc3\xaen natur\xc4\x83, f\xc4\x83r\xc4\x83 a se folosi vreuna din opera\xc8\x9biile de alterare a gustului sau texturei. Un exemplu de astfel de m\xc3\xa2ncare este sushi, un fel de m\xc3\xa2ncare \xc3\xaent\xc3\xa2lnit \xc3\xaen special \xc3\xaen Japonia, consist\xc3\xa2nd \xc3\xaen fil\xc3\xa9uri de pe\xc8\x99te care se m\xc4\x83n\xc3\xa2nc\xc4\x83 f\xc4\x83r\xc4\x83 a fi fierte sau pr\xc4\x83jite. De asemenea, mul\xc8\x9bi vegetarieni recomand\xc4\x83 consumarea de alimente vegetale, \xc3\xaen principal a\xc8\x99a cum sunt g\xc4\x83site \xc3\xaen natur\xc4\x83.\n_START_SECTION_\nRestaurante, cafenele \xc8\x99i fast food-uri\n_START_PARAGRAPH_\nDe mult timp m\xc3\xa2ncarea este produs\xc4\x83 \xc3\xaen scopul v\xc3\xa2nz\xc4\x83rii \xc3\xaen institu\xc8\x9bii numite restaurante. Restaurantele adesea de\xc8\x9bin buc\xc4\x83tari preg\xc4\x83ti\xc8\x9bi special \xc3\xaen \xc3\xaendeletnicirea culinar\xc4\x83 dar \xc8\x99i chelneri, meni\xc8\x9bi s\xc4\x83 \xc3\xaei \xc3\xaent\xc3\xa2mpine \xc8\x99i s\xc4\x83 \xc3\xaei serveasc\xc4\x83 pe clien\xc8\x9bi. Cafenelele sunt de asemenea institu\xc8\x9bii asem\xc4\x83n\xc4\x83toare restaurantelor, dar \xc3\xaen care se servesc \xc3\xaen general b\xc4\x83uturi, adesea cafea (de unde \xc8\x99i numele)._NEWLINE_Numai \xc3\xaen Statele Unite ale Americii au fost cheltui\xc8\x9bi, \xc3\xaen 2005, peste 496 miliarde de dolari pentru cine \xc3\xaen afara locuin\xc8\x9bei.\n_START_SECTION_\nProducerea\n_START_PARAGRAPH_\nM\xc3\xa2ncarea ambalat\xc4\x83 este produs\xc4\x83 \xc3\xaen afara locuin\xc8\x9bei \xc3\xaen scopul v\xc3\xa2nz\xc4\x83rii. M\xc3\xa2ncarea ambalat\xc4\x83 poate fi produs\xc4\x83 de un oarecare m\xc4\x83celar care produce produse din carne sau de un complex modern \xc3\xaen\xc8\x9besat cu robo\xc8\x9bi automa\xc8\x9bi care proceseaz\xc4\x83 \xc8\x99i ambaleaz\xc4\x83 automat m\xc3\xa2ncarea._NEWLINE_Pe c\xc3\xa2nd \xc3\xaenainte procesarea m\xc3\xa2nc\xc4\x83rii era limitat\xc4\x83 de gradul ridicat de perisabilitate \xc8\x99i durata scurt\xc4\x83 de conservare a m\xc3\xa2nc\xc4\x83rii, \xc3\xaencep\xc3\xa2nd cu secolul XX producerea de alimente a \xc3\xaenceput s\xc4\x83 fie preluat\xc4\x83 treptat de c\xc4\x83tre computere, iar ast\xc4\x83zi exist\xc4\x83 fabrici aproape complet automatizate, \xc3\xaen care muncitorii mai mult supravegheaz\xc4\x83 procesul de produc\xc8\x9bie sau testeaz\xc4\x83 produsul finit dec\xc3\xa2t particip\xc4\x83 efectiv la produc\xc8\x9bie.\n_START_SECTION_\nImporturi \xc8\x99i exporturi\n_START_PARAGRAPH_\nBanca mondial\xc4\x83 a raportat c\xc4\x83 Uniunea European\xc4\x83 a fost principalul importator de m\xc3\xa2ncare \xc3\xaen 2005, cu SUA \xc8\x99i Japonia aflate la distan\xc8\x9b\xc4\x83. Varietatea \xc8\x99i disponibilitatea m\xc3\xa2nc\xc4\x83rii nu mai este limitat\xc4\x83 de diversitatea m\xc3\xa2nc\xc4\x83rii crescute-produse \xc3\xaen anotimpul de cre\xc8\x99tere local. Respectiv, atunci c\xc3\xa2nd \xc3\xaen emisfera nordic\xc4\x83 este iarn\xc4\x83, pot fi importate legume din emisfera sudic\xc4\x83 \xc8\x99i viceversa. \xc3\x8entre 1961 \xc8\x99i 1999, s-a \xc3\xaenregistrat o cre\xc8\x99tere cu 400% a exporturilor mondiale de m\xc3\xa2ncare. Unele \xc8\x9b\xc4\x83ri sunt acum dependente de exporturile cu alimante, care reprezint\xc4\x83 \xc3\xaen unele cazuri mai mult de 80% din num\xc4\x83rul total de exporturi.\n_START_SECTION_\nComercializarea\n_START_PARAGRAPH_\nComercializarea m\xc3\xa2nc\xc4\x83rii aduce \xc3\xaempreun\xc4\x83 pe produc\xc4\x83tor \xc8\x99i consumator. Este lan\xc8\x9bul de activit\xc4\x83\xc8\x9bi care aduce m\xc3\xa2ncarea \xe2\x80\x9ede la poarta fermei \xc3\xaen farfurie\xe2\x80\x9d. Aducerea pe pia\xc8\x9b\xc4\x83 a unui singur produs alimentar poate fi un proces \xc3\xaendelungat \xc8\x99i complicat implic\xc3\xa2nd mul\xc8\x9bi produc\xc4\x83tori \xc8\x99i companii. Spre exemplu, pentru producerea unei cutii de sup\xc4\x83 de pui se poate ajunge la un num\xc4\x83r de 56 de companii implicate. _NEWLINE_\xc3\x8enainte de era modern\xc4\x83, v\xc3\xa2nzarea surplusului de m\xc3\xa2ncare lua loc odat\xc4\x83 pe s\xc4\x83pt\xc4\x83m\xc3\xa2n\xc4\x83 c\xc3\xa2nd fermierii \xc3\xae\xc8\x99i aduceau produsele \xc3\xaen pia\xc8\x9ba satului lor, numit\xc4\x83 \xc8\x99i t\xc3\xa2rgul satului, unde m\xc3\xa2ncarea era pe de-o parte cump\xc4\x83rat\xc4\x83 de ceilal\xc8\x9bi locuitori ai satului, pe de-o parte v\xc3\xa2ndut\xc4\x83 magazinelor alimentare sau aprozarelor pentru a le face disponibie \xc3\xaen tot restul s\xc4\x83pt\xc4\x83m\xc3\xa2nii._NEWLINE_\xc3\x8en secolul XX au ap\xc4\x83rut supermarketurile, de unde oamenii \xc3\xae\xc8\x99i puteau cump\xc4\x83ra alimente de calitate \xc3\xaen cantit\xc4\x83\xc8\x9bi mai mari (prin folosirea c\xc4\x83ruciorului de cump\xc4\x83r\xc4\x83turi) la pre\xc8\x9buri mai mici datorit\xc4\x83 economiei la scal\xc4\x83 \xc8\x99i costurilor de \xc3\xaengrijire mai mici.  \xc3\x8ens\xc4\x83 odat\xc4\x83 cu formarea gigan\xc8\x9bilor \xc3\xaen supermarketuri, au \xc3\xaenceput s\xc4\x83 apar\xc4\x83 probleme pentru fermieri, care deveneau din ce \xc3\xaen ce mai prost pl\xc4\x83ti\xc8\x9bi, \xc3\xaen favoarea industriei mecanizate, astfel \xc3\xaenc\xc3\xa2t \xc3\xaen ziua de azi fermierii primesc mai pu\xc8\x9bin de 10% din pre\xc8\x9bul produsului, procentaje mai mari av\xc3\xa2ndu-le publcitatea \xc8\x99i transportul.  Aceast\xc4\x83 sc\xc4\x83dere dramatic\xc4\x83 a profitului fermierilor a dus \xc3\xaen luna iunie a anului 2008 la a\xc8\x99a-numita \xe2\x80\x9ecriz\xc4\x83 a laptelui\xe2\x80\x9d \xc3\xaen Rom\xc3\xa2nia, c\xc3\xa2nd produc\xc4\x83torii de lapte au protestat zgomotos \xc3\xaempotriva pre\xc8\x9burilor mici.\n_START_SECTION_\nPre\xc8\x9burile\n_START_PARAGRAPH_\nAv\xc3\xa2nd \xc3\xaen vedere cre\xc8\x99terea treptat\xc4\x83 a pre\xc8\x9bului barilului de petrol \xc8\x99i schimb\xc4\x83rile rapide ce au loc \xc3\xaen economia global\xc4\x83, pre\xc8\x9bul alimentelor a \xc3\xaenceput s\xc4\x83 creasc\xc4\x83. Pre\xc8\x9burile la alimente au crescut cu 4% \xc3\xaen SUA \xc3\xaen 2007, cea mai mare cre\xc8\x99tere de la 1990 \xc8\x99i se mai a\xc8\x99teapt\xc4\x83 astfel de cre\xc8\x99teri \xc8\x99i \xc3\xaen anii care vor urma. \xc3\x8en decembrie 2007, 37 de \xc8\x9b\xc4\x83ri suferiser\xc4\x83 crize alimentare, iar 20 au impus controale asupra pre\xc8\x9bului alimentelor. \xc3\x8en China, pre\xc8\x9bul carnei de porc a crescut cu 58% \xc3\xaen 2007. _NEWLINE_Pre\xc8\x9bul m\xc3\xa2nc\xc4\x83rii fiind \xc3\xaen cre\xc8\x99tere, consumatorii asiatici \xc3\xaencep s\xc4\x83 prefere m\xc3\xa2nc\xc4\x83rurile occidentale iar fermierii \xc8\x99i \xc8\x9b\xc4\x83rile \xc3\xaen curs de dezvoltare se zbat s\xc4\x83 \xc8\x9bin\xc4\x83 pasul. \xc3\x8en ultimii ani s-a \xc3\xaenregistat o cre\xc8\x99tere a aportului de produse de origine asiatic\xc4\x83 \xc3\xaen industria laptelui \xc8\x99i laptelui praf. Tendin\xc8\x9ba este vizibil\xc4\x83 \xc8\x99i \xc3\xaen alte state \xc3\xaen ceea ce prive\xc8\x99te produc\xc8\x9bia de b\xc4\x83uturi plate \xc8\x99i carbogazoase dar \xc8\x99i produc\xc8\x9bia de ciocolat\xc4\x83 \xc8\x99i de zah\xc4\x83r.\n_START_SECTION_\nFoamete \xc8\x99i \xc3\xaendestulare\n_START_PARAGRAPH_\nLipsa consumului consistent de m\xc3\xa2ncare pe o perioad\xc4\x83 mai mare de c\xc3\xa2teva zile duce la malnutri\xc8\x9bie \xc8\x99i \xc3\xaen final la moarte. Acest\xc4\x83 problem\xc4\x83 este uneori rezultatul foametei, adic\xc4\x83 a lipsei de m\xc3\xa2ncare generalizat\xc4\x83 respectiv \xc3\xaen comunit\xc4\x83\xc8\x9bi \xc3\xaentregi. Foametea poate avea un efect devastator asupra s\xc4\x83n\xc4\x83t\xc4\x83\xc8\x9bii \xc8\x99i mortalit\xc4\x83\xc8\x9bii umane. Ra\xc8\x9bionalizarea m\xc3\xa2nc\xc4\x83rii e folosit\xc4\x83 pentru p\xc4\x83strarea de rezerve de m\xc3\xa2ncare odat\xc4\x83 cu hr\xc4\x83nirea popula\xc8\x9biei, cel mai des aplicat\xc4\x83 \xc3\xaen timpul r\xc4\x83zboaielor dar \xc8\x99i \xc3\xaen unele societ\xc4\x83\xc8\x9bi dictatoriale, precum Rom\xc3\xa2nia socialist\xc4\x83._NEWLINE_Foametea e o problem\xc4\x83 interna\xc8\x9bional\xc4\x83 foarte pronun\xc8\x9bat\xc4\x83. Aproape 815 de milioane de oameni sunt subnutri\xc8\x9bi iar peste 16 mii de copii mor \xc3\xaen fiecare zi de foame.\n_START_SECTION_\nAjutorul \xc3\xaen produse alimentare\n_START_PARAGRAPH_\nAjutorul const\xc3\xa2nd \xc3\xaen produse alimentare poate ajuta o comunitate aflat\xc4\x83 \xc3\xaen nevoi s\xc4\x83 \xc3\xae\xc8\x99i creasc\xc4\x83 standardul de via\xc8\x9b\xc4\x83 p\xc3\xa2n\xc4\x83 la punctul \xc3\xaen care \xc3\xae\xc8\x99i poate procura singur\xc4\x83 m\xc3\xa2ncarea. De asemenea, ajutorul alimentar gestionat prost poate duce la probleme \xc3\xaen magazinele locale, reduc\xc3\xa2nd pre\xc8\x9burile \xc8\x99i descuraj\xc3\xa2nd produc\xc8\x9bia \xc8\x99i astfel se poate forma un ciclu de dependen\xc8\x9b\xc4\x83. \xc3\x8en general eforturile de distribuire a m\xc3\xa2nc\xc4\x83rii acolo unde este nevoie de ea sunt sus\xc8\x9binute de Programul Mondial pentru M\xc3\xa2ncare.\n_START_SECTION_\nSiguran\xc8\x9b\xc4\x83\n_START_PARAGRAPH_\nIntoxica\xc8\x9biile cu alimente pot surveni din cauza bacteriilor, toxinelor, viru\xc8\x99ilor sau parazi\xc8\x9bilor care pot exista \xc3\xaen m\xc3\xa2ncare. G\xc4\x83tirea lor prin fierbere,pr\xc4\x83jire sau coacere distruge de obicei microorganismele d\xc4\x83un\xc4\x83toare. \xc3\x8en jur de 7 milioane de oameni mor \xc3\xaen fiecare an datorit\xc4\x83 m\xc3\xa2nc\xc4\x83rii contaminate, iar mai mult de jum\xc4\x83tate dintre ace\xc8\x99tia mor pentru c\xc4\x83 nu au avut acces la remedii care i-ar putea vindeca.\n_START_SECTION_\nAlergiile\n_START_PARAGRAPH_\nUnele persoane \xc3\xaent\xc3\xa2mpin\xc4\x83 alergii sau sensibilitate la m\xc3\xa2nc\xc4\x83ruri care nu prezint\xc4\x83 probleme pentru ceilal\xc8\x9bi. Acest lucru se \xc3\xaent\xc3\xa2mpl\xc4\x83 atunci c\xc3\xa2nd sistemul imunitar al organismului unei persoane confund\xc4\x83 o anumit\xc4\x83 protein\xc4\x83 alimentar\xc4\x83 cu un agent periculos \xc8\x99i o atac\xc4\x83. \xc3\x8en jur de 2% din adul\xc8\x9bi \xc8\x99i 8% din copii au alergie la m\xc3\xa2ncare. Cantitatea de m\xc3\xa2ncare necesar\xc4\x83 pentru a provoca o alergie este de obicei mic\xc4\x83; de altfel se cunosc cazuri c\xc3\xa2nd urme de m\xc3\xa2ncare plutind \xc3\xaen aer, at\xc3\xa2t de mici \xc3\xaenc\xc3\xa2t nu pot fi mirosite, au provocat reac\xc8\x9bii alergice letale la persoane hipersensibile. Alergeni alimentari cunoscu\xc8\x9bi sunt glutenul, porumbul, crustaceele, arahidele sau soia. Alergiile produc simptome precum diaeria, erup\xc8\x9biile pe piele sau gre\xc8\x9buri \xc8\x99i v\xc4\x83rs\xc4\x83turi. Rar, alergiile pot duce la urgen\xc8\x9be medicale cum ar fi \xc8\x99ocul anafilactic, hipotensiunea sau pierderea con\xc8\x99tiin\xc8\x9bei. Un alergen care poate produce astfel de reac\xc8\x9bie sunt arahidele, iar tratarea se face prin injectarea cu adrenalin\xc4\x83.'